མཚན་ཉིད་གྲྭ་ཚང་གི་མདོ་སྔགས་ཀྱི་གཞུང་ལ་འཆད་ཉན་གནང་ཚུལ་ནི།ཡབ་རྗེ་བླ་མ་སྐལ་ལྡན་རྒྱ་མཚོས་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་ཕྱག་འདེབས་མཛད་རྗེས་དམ་པའི་ཆོས་ཀྱི་མགོ་སྐྱབས་འགྲོ་ནས་བཟུང་།རྒྱུགས་བརྩི་བཞག་འགྲིག་ལམ་ཀུན་སྤྱོད་སོགས་བཅའ་ཡིག་ཆེན་མོའི་དགོངས་པ་དང་ཟུར་ཙམ་ཡང་མི་འགལ་བ་གཞིར་བྱས་ནས།གཞུང་ཆེན་བཀའ་པོད་ལྔ་ལ་འཆད་རྩོད་རྩོམ་གསུམ་གང་བྱས་མཐའ་དག་རང་རྒྱུད་ལ་འཁྱེར་ཐུབ་པ་ཞིག་བྱ་དགོས་པ་སོགས་ཀྱི་སྒྲིག་སྲོལ་གསར་འཛུགས་གནང་།གཞུང་ཆེན་བཀའ་པོད་ལྔ་ལ་འཆད་ཉན་བྱེད་པའི་འཛིན་གྲྭ་བསྡུས་ཆུང་ནས་འདུལ་བའི་བར་འཛིན་གྲྭ་བཅུ་གཅིག་ཡོད་པ་དང་།འཆད་ཉན་གྱི་ཡིག་ཆའི་གཞི་འཛིན་ས་གཙོ་བོ་ནི་རྗེ་ཡབ་སྲས་ཀྱི་ལེགས་བཤད་དང་།རྗེ་བཙུན་ཆོས་ཀྱི་རྒྱལ་མཚན་གྱི་ཡིག་ཆ།རྗེ་དེ་ཉིད་ཀྱི་བུ་སློབ་ཆེན་པོ་ལྔ་སོགས་ཀྱིས་མཛད་པའི་ཡིག་ཆའི་རྣམ་བཤད།མཁན་ཆེན་དགེ་འདུན་རྒྱ་མཚོས་མཛད་པའི་བསྡུས་གཞུང་ལུང་རིགས་ཉི་མ་རྣམས་ཡིན།འཛིན་གྲྭ་སོ་སོས་གྲྭ་ཚང་རང་གི་བརྩི་བཞག་རྩོད་གཞུང་གཙོ་བོར་བཟུང་སྟེ་འཆད་ཉན་གནང་སྲོལ་ནི།